Гэты творца атрымаў адукацыю ў Маскве ў тыя гады, калі ў Беларусі яшчэ не было ўласнай мастацкай ВНУ і па вялікую навуку трэба было выпраўляцца ў вялікі свет. Вучыўся Цвірка ў класікаў сацыялістычнага рэалізму, засяроджаных на жанравым жывапісе. Паводле логікі і ён мусіў стаць падобным да іх. Тым болей, што жанравы жывапіс на сацыяльную тэматыку тады лічыўся прыярытэтным у сістэме савецкай ідэалогіі. Ды нешта на гэтым полі Віталю Цвірку было няўтульна… На ягоным рахунку некалькі ідэалагічна вывераных карцін, для свайго часу надзвычай актуальных. Карцін, дзе дакладна адлюстраваны менавіта беларускія рэаліі. Гэтыя творы — неад’емная частка нашай выяўленчай культуры.